**Ministru kabineta noteikumu projekta “Kārtība, kādā valsts drošības iestāžu amatpersona, kura atvaļināta no dienesta sakarā ar noteiktajām prasībām neatbilstošu veselības stāvokli, saņem apmaksātus veselības aprūpes pakalpojumus” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Kopsavilkums nav aizpildāms saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1punktu.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likums “Grozījumi Valsts un pašvaldību institūciju amatpersonu un darbinieku atlīdzības likumā”. Stājās spēkā 2019. gada 1. janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likums “Grozījumi Valsts un pašvaldību institūciju amatpersonu un darbinieku atlīdzības likumā” paredz no 2019. gada 1. janvāra Valsts un pašvaldību institūciju amatpersonu un darbinieku atlīdzības likuma 39. panta otrajā daļā noteikt, ka atvaļinātajām valsts drošības iestāžu amatpersonām ir tiesības saņemt apmaksātu veselības aprūpi, ja attiecīgā amatpersona ir atvaļināta no dienesta sakarā ar noteiktajām prasībām neatbilstošu veselības stāvokli, kam par iemeslu ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistīta nelaimes gadījuma (turpmāk – nelaimes gadījums) rezultātā. Apmaksātās veselības aprūpes saņemšanas nosacījumus atvaļinātajām valsts drošības iestāžu amatpersonām (turpmāk – atvaļināta amatpersona), apmaksājamo veselības pakalpojumu veidus un apmaksas kārtību, kā arī veselības aprūpes pakalpojumus un izdevumus, kuri netiek apmaksāti, nosaka Ministru kabinets.Ņemot vērā minēto, Projekta mērķis ir noteikt atbilstošo kārtību jaunā normatīvajā aktā, kas attiecināma uz atvaļinātām amatpersonām.1. Projekts paredz noteikt atvaļinātām amatpersonām saistībā ar nelaimes gadījumu apmaksājamo veselības pakalpojumu veidus, kā arī veselības aprūpes pakalpojumus un izdevumus, kuri netiek apmaksāti, atbilstoši Ministru kabineta 2010. gada 21. jūnija noteikumos Nr. 557 “Valsts drošības iestāžu amatpersonu un darbinieku veselības aprūpes izdevumu apmaksas kārtība” noteiktajam apmaksājamo un neapmaksājamo veselības aprūpes pakalpojumu grozam. Līdz ar to tiks noteikti vienlīdzīgi apmaksātas veselības aprūpes saņemšanas nosacījumi dienestā esošām valsts drošības iestāžu amatpersonām un atvaļinātām amatpersonām, ja atvaļināšana ir saistīta ar nelaimes gadījumu. 2. Projektā termins “ārstniecības līdzekļi” tiek lietots atbilstoši Farmācijas likuma 1. panta 1. punktā noteiktajai definīcijai, ka ārstniecības līdzekļi ir zāles un medicīniskās ierīces.3. Projekta 2. punkts paredz, ka nelaimes gadījuma saistību ar dienesta pienākumu izpildi apliecina normatīvajos aktos noteiktajā kārtībā sastādīts akts par nelaimes gadījumu dienestā. 2018. gada 13. decembrī Valsts sekretāru sanāksmē ir izsludināts Ministru kabineta noteikumu projekts “Grozījums Ministru kabineta 2009. gada 25. augusta noteikumos Nr. 950 “Nelaimes gadījumu darbā izmeklēšanas un uzskaites kārtība”” (VSS-1270), kas paredz, ka noteikumi neattiecas uz nelaimes gadījumiem, kas notikuši ar valsts drošības iestāžu amatpersonām un darbiniekiem. Turklāt arī 2018. gada 13. decembrī Valsts sekretāru sanāksmē ir izsludināts Ministru kabineta noteikumu projekts “Kārtība, kādā izmeklē un uzskaita nelaimes gadījumus darbā, kuros cietušas valsts drošības iestāžu amatpersonas un darbinieki” (VSS-1271), kas noteiks atsevišķu un tikai uz valsts drošības iestāžu amatpersonām un darbiniekiem attiecināmu kārtību par nelaimes gadījumu dienestā izmeklēšanu. 4. Projekts paredz, ka apmaksātus veselības aprūpes pakalpojumus atvaļināta amatpersona no attiecīgās valsts drošības iestādes saņem kompensācijas veidā, kurus vispirms tā apmaksājusi no saviem līdzekļiem. Lai saņemtu kompensāciju atvaļināta amatpersona attiecīgajā valsts drošības iestādē, kurā tā pildījusi dienesta pienākumus laikā, kad tā atvaļināta, iesniedz iesniegumu, maksājumus apliecinošus dokumentus, kā arī dokumentus, kas apliecina veselības aprūpes pakalpojuma saņemšanu, ja tas neizriet no maksājumus apliecinošiem dokumentiem.Attiecīgā valsts drošības iestāde var atvaļinātai amatpersonai pieprasīt mēneša laikā iesniegt papildus informāciju par tās veselības stāvokli un ar to saistīto atvaļināšanu, ja iesniegtā informācija ir nepietiekama, lai pieņemtu lēmumu par kompensācijas par veselības aprūpes pakalpojumu izdevumiem piešķiršanu.5. Valsts drošības iestāde mēneša laikā izvērtē iesniegtos dokumentus un attiecīgās valsts drošības iestādes vadītājs pieņem vienu no šādiem lēmumiem:1) piešķirt kompensāciju par veselības aprūpes pakalpojumu izdevumiem, ja tiek konstatēta atbilstība Valsts un pašvaldību institūciju amatpersonu un darbinieku atlīdzības likuma 39. panta otrajā daļā minētajiem nosacījumiem;2) atteikt piešķirt kompensāciju par veselības aprūpes pakalpojumu izdevumiem, ja tiek konstatēta neatbilstība Valsts un pašvaldību institūciju amatpersonu un darbinieku atlīdzības likuma 39. panta otrajā daļā minētajiem nosacījumiem.6. Projekts paredz atvaļinātai amatpersonai veselības aprūpes izdevumus apmaksāt gada laikā pēc visu dokumentu saņemšanas, ja attiecīgās valsts drošības iestādes vadītājs pieņēmis lēmumu piešķirt tiesības atvaļinātai amatpersonai saņemt apmaksātus veselības aprūpes pakalpojumus.7. Projekts paredz, ka izdevumus par veselības aprūpes pakalpojumiem attiecīgā valsts drošības iestāde sedz no šim mērķim piešķirtajiem valsts budžeta līdzekļiem.Projekts neparedz noteikt limita ierobežojumus attiecībā uz veselības aprūpes izdevumu kompensēšanu, jo dienests valsts drošības iestādē un dienesta pienākumi, kas ir saistīti ar izlūkošanas, pretizlūkošanas, operatīvās darbības pasākumu veikšanu un valsts noslēpuma aizsardzību, vienmēr ir saistīti ar paaugstinātu risku amatpersonu dzīvībai un veselībai. Turklāt Ministru kabineta noteikumu projekts “Grozījumi Ministru kabineta 2010. gada 21. jūnija noteikumos Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām”” (VSS-1206)paredz papildināt Ministru kabineta 2010. gada 21. jūnija noteikumus Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām” ar jaunu apakšpunktu, paredzot, ka, veicot dienesta pienākumus valsts drošības iestādē, kas saistīti ar izlūkošanas, pretizlūkošanas, operatīvās darbības pasākumu veikšanu un valsts noslēpuma aizsardzību, tas ir saistāms ar paaugstinātu dzīvības vai veselības apdraudējumu (risku). |
| 3. | Projekta izstrādē iesaistītās institūcijas | Iekšlietu ministrija, valsts drošības iestādes. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz valsts drošības iestādēm un tām valsts drošības iestāžu amatpersonām, kuras atvaļinātas no dienesta sakarā ar noteiktajām prasībām neatbilstošu veselības stāvokli, kam par iemeslu ir ievainojums vai sakropļojums, vai citāds veselības kaitējums (izņemot arodslimību), kas gūts ar dienesta pienākumu pildīšanu saistīta nelaimes gadījuma rezultātā. |
| 2. | Tiesiskā regulējuma ietekme uz tautsaimniecību un administratīvo slogu | Valsts drošības dienestam, Satversmes aizsardzības birojam un Militārās izlūkošanas un drošības dienestam būs jāizskata atvaļināto amatpersonu pieteikumi.  |
| 3. | Administratīvo izmaksu monetārs novērtējums | Valsts drošības dienestam, Satversmes aizsardzības birojam un Militārās izlūkošanas un drošības dienestam Projekts nerada administratīvās izmaksas, kas pārsniedz noteikto līmeni, pie kura jāveic novērtējums, jo šobrīd minētās iestādes veic kompensāciju pieteikumu izskatīšanu par veselības aprūpes pakalpojumu izdevumu segšanu attiecībā uz to amatpersonām.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav plānota, jo Projekts skar tikai valsts drošības iestādes un to amatpersonas, savukārt sabiedrību kopumā neietekmē. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts drošības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nebūs nepieciešama.Valsts drošības dienestam – Projekta izpilde tiks nodrošināta Iekšlietu ministrijas resoram piešķirto valsts budžeta līdzekļu un amata vietu ietvaros.Satversmes aizsardzības birojam un Militārās izlūkošanas un drošības dienestam – Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Iekšlietu ministrs S. Ģirģens

Vīza: valsts sekretārs D. Trofimovs

14.08.201911:41

1197

67208949, juristi@vdd.gov.lv